
Sakstittel:
Overføring av UNIK til Det matematisk-naturvitenskapelige fakultet (MN), status

Det vises til annen sak til fakultetsstyret som omhandler fagstrategi for UNIK som et institutt under MN-fakultetet.  Her følger en orientering om status for det øvrige arbeidet i forbindelse med overføringen. 
 
Avtale om virksomhetsoverdragelse: Her foreligger det et utkast til avtale som nå gjennomgås.  Avtalen inneholder regulering av ulike forhold knyttet til overdragelsen; økonomiske forpliktelser, avregning, eiendom, ansatte og en forutsetning om godkjenning fra stiftelsestilsynet, se under. 
Søknad til stiftelsestilsynet om omdanning: Stiftelsestilsynets godkjenning av omdanning av UNIK fra en stiftelse til et institutt under MN er et sentralt element i overføringen.  Vi regner med at denne søknaden er uproblematisk, idet virksomheten fortsetter i henhold til formålet med stiftelsen.  
Omstillingsavtale: Her avventes signatur fra UiOs tjenestemannsorganisasjoner. Bemanningsplanen for UNIK vil deretter bli drøftet med organisasjonene.
Forslag til ny trepartsavtale UNIK, NTNU og UiO: NTNU er inne som deltaker i stiftelsen.  Samarbeidet skal fortsette, men i og med overføringen til UiO må det utarbeides ny avtale.  
Økonomi: Det legges opp til at UNIK beholder sin økonomiske ramme.  På grunn av endring av universitetets og fakultetets finansieringsmodell fra 2018 vil budsjett for 2017 bli lagt inn som en egen ramme for UNIK.  
Studieplan: UNIK deltar på møtene i fakultetets studieutvalg, og det er løpende dialog med Institutt for informatikk og Fysisk institutt om samarbeidet.  Det er også under planlegging et masterprogram i bærekraftige energisystemer – som eventuelt kan bli plassert ved UNIK.    Oppstart her kan være tidligst 2019.
Praktiske forhold som innlegging i UiOs administrative systemer (arkiv- og saksbehandlingssystem, personalsystem, e-post og tilgang mm) er under arbeid.  Opplæring i de ulike systemene er under planlegging.  

